ኣብ ኢትዮጵያ ካብቶም ፌስቡክ ቀዲሞም ምጥቃም ዝጀመሩ ሰባት ሓደ ዝኾነ ዳንኤል፡ ቅድሚ 10 ዓመታት እዩ ናብ ፌስቡክ ዓለም ተፀምቢሩ። ኣብ ዌብሳይት ድማ ልዕሊ ሸሞንተ ዓመታት ኮይንዎ ኣሎ። ፈለማ ፌስቡክ እንትጅምር ከምዚ ሎሚ ዝዓምበረ ዛዕባታት ይዝተየሎም ከምዘይነበረ ይገልፅ። "ኣብቲ እዋን ዝተወሰነ ተጠቃሚ ፌስቡክ ስለዝነበረ፡ ኣብ ኢትዮጵያ ዝነበርና ተጠቀምቲ መብዛሕትኡ ግዘ፡ ኣብ ሃገራት ወፃኢ ምስ ዝነብሩ ሰባት ኢና ንዛተን ንካታዕን ነይርና። ደሓር እዩ ኣብ 2013 ከም ኣቆፃፅራ ኣውሮጳውያን ብሞባይል ኣገልግሎት ኢንትርኔት ምጥቃም ምስተኽኣለ፡ ብዙሕ ሰብ ናብ ፌስቡክ ውሒዙ" ብምባል የብርህ። ኣብ ኢትዮጵያ ማሕበራዊ ሚድያ ናይ ምጥቃም ድፍረት ትሑት ምዃኑን ብዙሓት ንባዕሎም ሓቢኦም ከምዝጥቀሙን ዝገልፅ ዳንኤል ብርሃነ፡ ነዚ ስዒቡ ድማ ኣብ ሞንጎ ተጠቀምቲ ክትዕን ምንቕቓፍን ከምዝፈጥርን፡ ብፍላይ ድማ ካብ ኣካላት መንግስቲ ንምንታይ ከምዚ ተባሂሉ ዝብል ኩራ ኣሎ፤ ኣብቲ ህዝቢ ንዝኣምነሉ ሓሳባት ምድጋፍ ንዘይኣምነሉ ድማ ምቅዋም ልሙድ ምዃኑ ይገልፅ። እዚ ካብ ዝተፈላለዩ ኣካላት ዝውሕዙ ርኢቶታት ድማ ''ረጉድ ቆርበት ንክህልወኒ ኣኽኢሉኒ" ይብል። ከም ኣቆፃፅራ አውሮጳውያን ኣብ 2010 ፌስቡክ ምጥቃም ዝጀመረ፡ ኣብዚ ሐዚ ዳይሬክተር ማሕበር ተጋሩ ኣብ ሰሜን ኣሜሪካ ኣሉላ ሰሎሞን ድማ፡ ኢንስታግራምን ትዊተርን እውን ዝጥቀመሎም ማሕበራዊ ሚድያታት እዮም። ኣብ ፌስቡክ ገፁ ዛጊድ፡ ልዕሊ 60 ሽሕ ሰዓብቲ ዘለውዎ እንትኾን፡ ማሕበራዊ ሚድያ ካብቲ ስሩዕ ሚድያ ብዝሐሸ መልክዑ ሓበሬታ ናብ ሕብረተሰብ ንክተብፅሕ ሓጋዚ እዩ ይብል። ገለ ጉድኣት ከምዘለዎ ድማ ይዛረብ። ''ሕግን ስርዓትን ስለዘይብሉ፡ ምስ ውልቀ ሰባት ኣብ ዝህልወና ምልውዋጥ ሓሳብ ፡ ሓደ ሓደ ግዘ ናብ ዘየድልይ ብሄር ተኮር መጥቃዕትን ናይ ውልቀ ሰባት ምፅላምን ይረኣይ እዩ፡ ግና እቲ እወንታዊ ነገራት እዩ ዝበዝሕ'' ብምባል፡ ነዚ ኩሉ ተፃዊርካ ዝግበር ምንቅስቓስ ከምዝኾነ ይገልፅ። ምንጪ ስእሊ, ZETSIAT SAVE ADNA መግለጺ ስእሊ, 'በሃም' ዘፅኣት ብኣብዝሓ ግዘ ንኣመራርሓ ህወሓት ንምኹናን ዝጥቀመላ ቃል እያ ኣብ መረባ ፌስቡክ ዘፅኣት ሴቭ ዓድና ብዝብል ሽሙ ዝፍለጥ ድማ በዓል ሞያ ሕክምና እንትኸውን፡ ኣብ ፌስቡክ ኣብ ናይ ሸውዓተ ዓመታት ፃንሒቱ ልዕሊ 35 ሽሕ ሰዓብቲ ኣፍርዩ'ዩ። ኣብዞም ዓመታት ኣብ ማሕበራዊ ፖለቲካዊ ምንቅስቓስ መናእሰይ ትግራይ ናይ ባዕሉ ኣበርክቶ ከምዝነበሮ እዩ ዝኣምን። ''ኣብ ትግራይ ናይ ሓሳብ ኣፈላላይ ዘተኣናግድ ናይ ሚድያ ብዝሃነት ብዘይምንባሩ፡ ንህዝቢ ዝረብሑ ነገራት ዛዕባ ንምግባር ማሕበራዊ ሚድያ ንብዙሓት ጥጡሕ ባይታ ፈጢሩ እዩ'' ይብል ዘፅኣት። ኣብ ዩኒቨርሲቲ መቐለ ክፍሊ ትምህርቲ ፖለቲካል ሳይንስ መምህር መሓሪ ዮውሃን እውን ፡ ኣብ መረባ ፌስቡክ ናይ ሸሞንተ ዓመታት ዕድመ ዘለዎ እንትኸውን ልዕሊ 29 ሽሕ ሰዓብቲ ኣለውዎ። መፅናዕቲ ብምክያድ ዓበይቲ ማሕበራውን ፖለቲካውን ጉዳያት ትኹረት ዝህበሎም ጉዳያት ከምዝኾኑ ዝዛረብ መምህር መሓሪ፡ 'ኣይ ሰላም ኣይ ኲናት' ኢትዮጵያን ኤርትራን፡ ኣብ ፌስ ቡክ ንዝሓለፉ ሓሙሽተ ዓመታት ብተደጋጋሚ ከልዕሉ ካብ መንጎ ዝፀነሑ ሓደ እዩ። ''ኩነተ 'ኣይ ሰላም ኣይ ኲናት' ኢትዮ ኤርትራ መጀመርያ ናብ ፌስቡክ ክኣቱ ከለኹ ሒዘዮ ዝኣተኹ ዛዕባ እዩ። እዚ ናህተይ ዘላቒ ዝኾነ ግደ ድማ ኣብ መንእሰይን ብዙሓት ሰባትን ፅልዋ ፈጢሩ እዩ። ከም ተጋሩ እውን እቲ ዝነበረ ኩነት ኣንፃር ረብሓና ስለዝነበረ፡ ንክፍታሕ ቅድሚ ኩሉ ትኹረት ሂብና ክንሰርሐሉ እናጎስጎስኩ ፀኒሐ እየ'' ይብል። 'ኣይ ሰላም ኣይ ኲናት ኢትዮ ኤርትራ' ንድሕረ ምረቓ ትምህርቱ መፅናዕታዊ ፅሒፉ ከምዝገበረ ድማ ይሕብር። ሓበሬታ ካበይ የምፅኡዎ?
